挽郡博士待班劉公歌
作者：王柏
朝代：宋

paragraphs: 東風變九野，萬物負生意。
素韠何欒欒，清血洒幽隧。
猗歟靜壽翁，歸全可無愧。
人生託溟涬，消息同一氣。
過化來者續，自昔歎川逝。
溫溫夙好修，甄陶瑚璉器。
凝乎觚自度，澹乎靚且邃。
詩書以爲糧，忠信以爲饎。
人皆崇榮途，公獨徐攬轡。
三轉坐臯比，五鶚爭自致。
上培德誼種，下開文字瑞。
一子通金閨，一子需大對。
衣冠繪慶圖，豈料造物忌。
學校失師模，鄉閭思善類。
梅花已流水，草木誰臭味。
惟有篤厚心，叮嚀期嗣世。